Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 72/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Mele del Trentino«

EU-nr.: PGI-IT-02320 — 7. august 2017

BOB ( )BGB (X)

1. Betegnelse

»Mele del Trentino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Æblet »Mele del Trentino« BGI produceres af sorterne Golden Delicious, Red Delicious, Gala, Fuji, Morgenduft, Granny Smith, Reinette og Pinova og af hermed forbundne kloner og mutationer, af arten Malus x domestica, Borkh, dvs. det almindelige æbletræ.

Alle æbler med betegnelsen »Mele del Trentino« er af mellemstørrelse, har hvidt frugtkød, en mildt syrlig smag og glat skræl, undtagen sorten »antica« [»den gamle«] Reinette.

Ved overgang til forbrug skal frugten være hel og frisk og se sund ud, være ren og fri for fremmede stoffer og lugte, og formen skal være keglerund (Golden, Red Delicious og Pinova), rund (Gala, Fuji, Morgenduft og Granny Smith) og fladtrykt (Reinette). Farven varierer fra grøn til gul og eventuelt rosa (Golden), fra grøn til gul med en rød overfladefarve (Red Delicious, Fuji og Morgenduft), orangerød til højrød overfladefarve (Gala og Pinova), rødbrun skræl (Reinette) og grøn med undertiden let rosa toner (Granny Smith).

Frugtkødets fasthed skal være mindst 5,5 kg pr. cm2 (Fuji, Granny Smith og Pinova) og 5 kg pr. cm2 (Golden, Red Delicious, Gala, Morgenduft og Reinette). Fastheden måles to måneder efter høsten, og inden æblerne forlader pakkeriet.

Størrelsen skal være mindst 65 mm for alle sorter undtagen Gala (60 mm).

Mindstekravene for handelsklasse for »Mele del Trentino« BGB, der er bestemt til forbrug i frisk tilstand, findes i EU-lovgivningen vedrørende klasse »Ekstra« og klasse I (første).

Sukkerindholdet skal være mindst 12°Bx (Fuji), 11°Bx (Golden og Pinova), 10,5°Bx (Gala), 10°Bx (Morgenduft og Granny) og 9°Bx (Red Delicious og Reinette).

To måneder efter høsten må frugtens maksimale syreindhold (mEq NaOH pr. 100 g) ikke overstige 10 (Red og Gala), 15 (Golden og Morgenduft) og 25 (Reinette, Fuji, Granny og Pinova).

Det samlede indhold af polyfenoler i hele frugten skal to måneder efter høsten ligge over 400 mg pr. kg (Reinette) og 200 mg pr. kg (øvrige sorter).

Æbler, der udelukkende er bestemt til forarbejdning, er underlagt alle de krav, der er fastsat i varespecifikationen, undtagen kategori, størrelse og fasthed. Sådanne frugter må mærkes med »Mele del Trentino« BGB, men må ikke sælges som sådan til slutforbrugeren.

Andre forædlede æblesorter, der stammer fra forskning i sorter, kan også anvendes til fremstilling af »Mele del Trentino« BGB, forudsat det gennem forsøg og dokumentation er godtgjort, at frugtens produktionsmetode og kvalitative egenskaber overholder varespecifikationen.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Produktionen skal finde sted i det afgrænsede geografiske område (frugtplantagerne skal ligge i området).

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som betegnelsen henviser til

Ordlyd og/eller symboler, der henviser til betegnelser, virksomheder, fællesmærker eller individuelt markedsførte mærker kan bruges sammen med ordlyden »I.G.P. Mele del Trentino« og EU-symbolet for BGB. Klistermærker kan påsættes frugten. Klistermærkerne kan have ordlyden »I.G.P Mele del Trentino«.

4. Kort angivelse af det geografiske områdes afgrænsning

Området ligger inden for den selvstyrende provins Trentos grænser.

5. Tilknytning til det geografiske område

Den beskyttede geografiske betegnelse »Mele del Trentino« har en tilknytning til det geografiske produktionsområde, som bygger på et omdømme, hvis historie går langt tilbage i tiden og har muliggjort opbygningen af solide relationer med kunderne. De værdsætter æblets særlige kvalitetsmæssige kendetegn og særlige karakteristika og genkender dem ved deres højere salgspriser.

Priser: På de vigtigste italienske frugt- og grøntsagsmarkeder klassificeres æblet »Mele del Trentino« som en særskilt kategori og prissættes gennemsnitligt 5-20 % højere end de øvrige (Prislister fra frugt- og grøntsagsmarkeder i Milano, Torino, Rom, Bologna og Verona, 1981-2013).

De højere salgspriser har også indvirkning på detailpriserne på de lokale markeder, hvor der ofte ses skilte, der anvender betegnelsen »Mele del Trentino«, selv når der er tale om æbler med oprindelse andetsteds. Formålet er at gøre frugten mere attraktiv for forbrugerne, hvilket bekræfter det fortrinlige omdømme og særpræg, som æblet »Mele del Trentino« har. (Fotodokumentation)

Markedsundersøgelser: Nedennævnte undersøgelse giver et videnskabeligt grundlag for at måle det omdømme, som forbrugernes valg og de priser, de er villige til at betale for at opnå anerkendt høj kvalitet, tydeliggør:

— Undersøgelse foretaget af Osservatorio Produzioni Trentine [Trentinos erhvervsobservationsorgan] og CRA, 2010: 62,5 % af store detailhandelskæders indkøbere anfører, at »Mele del Trentino« er af høj kvalitet. Samlet set konkluderes det, at: »»Mele del Trentino«-æbler er kendt af alle indkøbere og sælges af alle kæder«, »Sammen med vin er det den varekategori, der har det mest positive image«, »Produkterne er velkendte og har længe været tilgængelige. De har således deres faste plads på varehylderne«, »Det er den varekategori, der oftest forbindes spontant med Trentino« (Handels-, industri og håndværkskammeret, 2010).

Kulinarisk tradition og gastronomiske ruter: I Trentino præges madlavningen af de forskellige måder, hvorpå »Mele del Trentino«-æblerne indgår i traditionelle lokale desserter og kager. Nævnes kan særlig strudel, æblekage og æblebeignets. I samlinger af gamle håndskrevne opskriftsbøger, der stammer fra 1500-tallet (kommunebiblioteket i Riva del Garda), nævnes mange forskellige typer, og i dag er »Mele del Trentino«-æbler stadig en oplagt ingrediens i æbletærter og -strudel (Sale e Pepe, 1997) takket være deres fasthed, som de beholder selv efter tilberedning. Cameos og Paneangelis opskriftsbog Dolciricette indeholder en »Torta di Mele del Trentino« [»Mele del Trentino-kage«].

Der blev afholdt en større begivenhed — »Mela: gusto con arte« — på Palazzo Roccabruna i december 2005. Den havde til formål at styrke den gastronomiske, videnskabelige og historisk/kunstneriske profil for »Mele del Trentino« og bød på forslag til slowfoodmenuer som helt og holdent er baseret på disse æbler. (Il Tempo, 2. december 2005).

Allerede i 1970’erne blev der i Trento anstillet overvejelser over egenskaber hos »Mela del Trentino« egenskaber (La mela, il frutto dal volto umano: aspetti nutrizionali delle Mele del Trentino, C. Sirtori, 1974).

»Mele del Trentino« er ofte blevet sat i forbindelse med sport (basketball, fodbold, kajak og cykling) (Frutta del Trentino, 1984, 1985).

»Mele del Trentino« i medierne: Der har været indslag om »Mele del Trentino« i programmer inden for underholdning, kultur, miljø og madlavning på nationale tv-kanaler som Unomattina (2011) (mad og vin — kvaliteten af æblet »Mele del Trentino«), Geo & Geo (2013) »Le mele del Trentino protagoniste« i »Geo« på Rai3 (æbler af høj kvalitet), Lineaverde (2016) »La mela del Trentino: una storia lunga secoli« (forbindelsen mellem frugtens kvalitet og klimaet), Verissimo (2012) og »A Roma lo chef Pierri presenta un nuovo panino utilizzando mele del Trentino«. I 2015 indeholdt avisen Il Sole 24 Ores økonomisektion en omtale af, hvordan omdømmet host »Mele del Trentino« er en hovedfaktor i eksporten af forarbejdede produkter.

Klimaforholdene i det område, hvor »Mele del Trentino«-æblerne produceres, er kendetegnet ved deres »alpine« karakter, også i lavtliggende områder, hvilket direkte påvirker produktets kvalitet.

Det alpine klima er kendetegnet ved korte, kølige somre med hyppigt tordenvejr og strenge snevintre.

De karakteristiske kendetegn ved Trentinos klima, som påvirker frugtens kvalitet, er temperaturerne igennem hele vækstsæsonen, temperatursvingningerne og vindsystemet (luftens klarhed og solstrålingen).

— Kolde forårstemperaturer: De medfører større celledeling, hvorimod væksten i cellevoluminerne er lavere. Det større antal cellevægge giver større bidefasthed, hvilket giver den karakteristiske fornemmelse af sprødhed i frugten takket være den større saftspændthed og trykfasthed (bid). Denne egenskab er forskningsmæssigt dokumenteret af en teksturanalysator (TA-XTplus) (Corollaro et al., 2013).

— Kolde dag- og nattemperaturer om sommeren: De indebærer, at fotosyntesen i området ikke afbrydes om dagen, sådan som det sker ved temperaturer over 30 °C (Kriedemann og Smart, 1971), eller af, at oxidationsprocesserne nedsættes om natten. Disse fænomener skulle sænke syreindholdet (et vigtig element i en velafbalanceret, tiltalende smag). Desuden betyder de kølige nattetemperaturer, at aromastofferne og polyfenolerne bevares.

— Lave temperaturer i modningsfasen: »Mele del Trentino« udsættes også for lave temperaturer i modningsfasen. Det medfører, at modningen er langsommere, at frugten forbliver på træet længere, og at høsten foregår markant senere, hvorved der opbygges flere af de stoffer, der dannes af fotosyntesen.

— Temperatursvingning mellem dag og nat: De betydelige temperaturforskelle mellem dag og nat (T maks. - T min. = 50 % eller derover) fremmer en øget farvning af skindet, noget som påskønnes af forbrugerne, der er villige til at betale mere for denne æstetiske egenskab.

— Vindsystemet: Vinden er kraftig i Trentino. Tåge og dis forekommer praktisk taget ikke, luften er klarere og solstrålingen er større. Dermed kan der opbygges flere af de stoffer, der dannes af fotosyntesen.

Frugtavlernes erfaring og professionalisme er afgørende for at opnå frugt af høj kvalitet. De tilpasser sig de særlige forhold, der gør sig gældende det pågældende år, og anvender dyrknings- og beskæringsmetoder, der bygger på dyrkningsområdets frugtavlstraditioner, samtidig med at de i videst muligt omfang tager hensyn til teknologisk innovation, således at soleksponeringen maksimeres.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske landbrugs-, fødevare- og skovbrugsministeriums hjemmeside (www.politicheagricole.it) og klikke på »Qualità« (øverst i midten), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.